ผู้ว่าฯ สงขลา เปิดโครงการ “ป่าในเมืองบ้านโคกไร่” 1 ใน 20 แห่ง ป่าชายเลนใน 16 จังหวัดทั่วประเทศ ที่มีสภาพป่าชายเลนอุดมสมบูรณ์ติดทะเลสาบสงขลาตามแนวถนนติณสูลานนท์ มุ่งเป็นแหล่งเรียนรู้ระบบนิเวศทางทะเลและชายฝั่ง
ผู้ว่าฯ สงขลา เปิดโครงการ “ป่าในเมืองบ้านโคกไร่” 1 ใน 20 แห่ง ป่าชายเลนใน 16 จังหวัดทั่วประเทศ ที่มีสภาพป่าชายเลนอุดมสมบูรณ์ ติดทะเลสาบสงขลาตามแนวถนนติณสูลานนท์ มุ่งเป็นแหล่งเรียนรู้ระบบนิเวศทางทะเลและชายฝั่ง พร้อมเป็นที่พักผ่อนหย่อนใจแก่ประชาชน



วันนี้ (18 ก.ย. 61) ที่บริเวณหมู่ที่ 8 ริมถนนติณสูลานนท์ ตำบลพะวง อำเภอเมือง จังหวัดสงขลา นายดลเดช พัฒนรัฐ ผู้ว่าราชการจังหวัดสงขลา เป็นประธานเปิดโครงการ “ป่าในเมืองบ้านโคกไร่ของจังหวัดสงขลา” โดยมีหน่วยงานที่เกี่ยวข้อง ตลอดจนนักเรียน และประชาชนในพื้นที่เข้าร่วมงานเป็นจำนวนมาก ท่ามกลางบรรยากาศครึ้มฟ้าครึ้มฝน

นายดลเดช พัฒนรัฐ ผู้ว่าราชการจังหวัดสงขลา กล่าวว่า โครงการ “ป่าในเมืองบ้านโคกไร่ของจังหวัดสงขลา” เป็น 1 ใน 20 แห่งของป่าชายเลนใน 16 จังหวัดทั่วประเทศ ที่กรมทรัพยากรทางทะเลและชายฝั่งเห็นถึงความเหมาะสมที่จะกำหนดเป็นพื้นที่โครงการ “ป่าในเมือง” จากเนื้อที่ 27 ไร่ แม้ว่าจะไม่มากนักเมื่อเปรียบเทียบกับป่าชายเลนทั่วประเทศ แต่มีความโดดเด่นเนื่องจากติดกับทะเลสาบสงขลาตามแนวถนนติณสูลานนท์ ซึ่งในไม่ช้านี้ องค์การบริหารส่วนจังหวัดสงขลา จะดำเนินโครงการปรับภูมิทัศน์และพัฒนาเพื่อการท่องเที่ยวถนนติณสูลานนท์ โครงการ “ป่าในเมืองบ้านโคกไร่ของจังหวัดสงขลา” จึงเหมาะอย่างยิ่งแก่งานพัฒนาแหล่งศึกษาเรียนรู้ระบบนิเวศทางทะเลและชายฝั่ง พร้อมเป็นที่พักผ่อนหย่อนใจชมธรรมชาติป่าชายเลน ซึ่งประชาชนสามารถใช้ประโยชน์ได้โดยตรง และอนุรักษ์ไว้ให้อยู่อย่างยั่งยืนตลอดไป

ด้าน นายวิชัย มณีเนตร ผู้อำนวยการสำนักงานบริหารจัดการทรัพยากรทางทะเลและชายฝั่งที่ 6 กล่าวว่า สืบเนื่องจากนายกรัฐมนตรีได้มอบหมายให้จัดทำโครงการ “ป่าในเมืองสวนป่าประชารัฐ เพื่อความสุขของคนไทย” ขึ้น รัฐมนตรีว่าการกระทรวงทรัพยากรธรรมชาติและสิ่งแวดล้อม จึงให้หน่วยงานในสังกัด จัดทำโครงการ “ป่าในเมือง” เพื่อเป็นการเพิ่มพื้นที่ป่า โดยประชาชนสามารถใช้ประโยชน์ได้โดยตรง และร่วมกันรักษาไว้อย่างยั่งยืน กรมทรัพยากรทางทะเลและชายฝั่ง จึงได้คัดเลือกพื้นที่ ๆ มีความเหมาะสมในการดำเนินโครงการ “ป่าในเมือง” จำนวน 20 แห่งใน 16 จังหวัด ซึ่งมีป่าชายเลนในเมืองบ้านโคกไร่ หมู่ที่ 8 ตำบลพะวง อำเภอเมือง จังหวัดสงขลา มีเนื้อที่ประมาณ 27 ไร่ เป็น 1 ใน 20 แห่งทั่วประเทศ ที่กรมทรัพยากรทางทะเลและชายฝั่งได้กำหนดเป็นพื้นที่ดำเนินโครงการดังกล่าว เนื่องจากพื้นที่ป่าชายเลนบ้านโคกไร่มีความโดดเด่น คือ ตั้งอยู่ใกล้ตัวเมือง การคมนาคมสะดวก มีสภาพป่าชายเลนอุดมสมบูรณ์ ติดทะเลสาบสงขลาตามแนวถนนติณสูลานนท์ จึงเป็นพื้นที่ ๆ มีความเหมาะสมในการจัดทำโครงการ “ป่าในเมือง” อีกทั้งเมื่อปี 2547 ธนาคารแห่งประเทศไทย ได้ให้การสนับสนุนในการก่อสร้างเส้นทางเดินชมธรรมชาติระยะทางประมาณ 400 เมตร จึงเหมาะแก่การพัฒนาให้เป็นแหล่งศึกษาเรียนรู้ระบบนิเวศทางทะเลและชายฝั่ง เป็นพื้นที่พักผ่อนหย่อนใจชมธรรมชาติป่าชายเลน ตลอดจนเป็นแหล่งท่องเที่ยวเชิงนิเวศที่สำคัญของจังหวัดสงขลาในอนาคต จึงหวังเป็นอย่างยิ่งว่าโครงการ “ป่าในเมืองบ้านโคกไร่” จะช่วยส่งเสริมการมีส่วนร่วมของทุกภาคส่วนในการเข้ามาบริหารจัดการพื้นที่ป่าชายเลน ร่วมกันดูแลรักษาทรัพยากรป่าชายเลนให้มีความอุดมสมบูรณ์ ประชาชนในพื้นที่ และทั่วไป สามารถใช้เป็นแหล่งท่องเที่ยวพักผ่อนหย่อนใจ และสามารถใช้ประโยชน์ร่วมกันได้อย่างยั่งยืนตลอดไป



กิจกรรมในครั้งนี้ ประกอบด้วย การปล่อยปูม้า จำนวน 5 ล้านตัว , การจัดนิทรรศการให้ความรู้เกี่ยวกับการอนุรักษ์ทรัพยากรธรรมชาติและสิ่งแวดล้อม และการปลูกต้นไม้ ฯลฯ